ΓΡΑΠΤΗ ΕΡΩΤΗΣΗ E-0507/96 υποβολή: Hiltrud Breyer (V) προς την Επιτροπή (1 Μαρτίου 1996)

Θέμα: Ενεργειακός τομέας στη Δημοκρατία της Σλοβακίας

1. Πως χρησιμοποιήθηκαν τα 11 εκατ. Ecu, που κατέβαλε η ΕΕ στη Δημοκρατία της Σλοβακίας κατά το παρελθόν;

2. Σε ποιούς τομείς της σλοβακικής ενεργειακής οικονομίας έχουν πραγματοποιηθεί επενδύσεις και σε ποιό βαθμό συμμετείχαν σε αυτές αλλοδαπές εταιρείες;

3. Γνωρίζει η Επιτροπή, ότι τα εργοστάσια παραγωγής ηλεκτρικού ρεύματος της Σλοβακίας SE, (πρώην SEP) σε συνεργασία με την EdF και την Siemens KWU είχαν έλλειμμα, στο σχέδιο του Mochouce, ύψους 15 δισ. περίπου κορώνων Σλοβακίας;

4. Γνωρίζει η Επιτροπή, ότι τα εν λόγω χρέη έχουν αναληφθεί από την κυβέρνηση της Σλοβακίας με αποτέλεσμα να ελαφρυνθεί μεν η οικονομική κατάσταση της SE, εις βάρος όμως του πληθυσμού της Σλοβακίας, εφόσον τα χρήματα αυτά θα λείψουν από άλλους τομείς;

5. Σε ποιά έκταση έχουν επωφεληθεί η Siemens KWU, η EdF, η FAMATOM και άλλες δυτικές εταιρείες από τα χρήματα αυτά;

Απάντηση του κ. Van den Broek, εξ ονόματος της Επιτροπής (23 Απριλίου 1996)

1. Το πρόγραμμα Phare χρηματοδότησε σύνολο μέτρων τεχνικής στήριξης στην κυβέρνηση της Σλοβακίας στον ενεργειακό τομέα. Όσον αφορά την πυρηνική ενέργεια, η χρηματοδότηση κάλυψε κυρίως αναλύσεις σχετικά με την ασφάλεια του πυρηνικού σταθμού Bohunice (σεισμικότητα του χώρου και αναλύσεις για την ασφάλεια όσον αφορά τα εφεδρικά συστήματα ψύξης και το κέλυφος απομόνωσης) καθώς και την ενίσχυση της αρχής εθνικής ασφαλείας. Όσον αφορά την μη πυρηνική ενέργεια, για την οποία οι χρηματοδοτήσεις ήταν σημαντικότερες, η συμμετοχή του προγράμματος Phare συνέβαλε στην ανάλυση και στην εφαρμογή της ενεργειακής πολιτικής της Σλοβακίας, συμπεριλαμβανομένης της ενεργειακής απόδοσης. Οι δαπάνες κάλυψαν, μεταξύ άλλων, την εκπόνηση μελετών, την υλοποίηση προγραμμάτων κατάρτισης, τεχνικής στήριξης στην επεξεργασία και στην διαχείριση του προγράμματος.

Μεταξύ των πρώτων προγραμμάτων που ολοκληρώθηκαν, μπορεί να αναφερθεί η συνολική μελέτη για την ενεργειακή κατάσταση στην Σλοβακία, η ολοκληρωμένη μελέτη για τη διαμόρφωση των ενεργειακών τιμών και της φορολόγησης της ενέργειας, η δημιουργία βάσεων δεδομένων για την ενέργεια στην Σλοβακία, οι μελέτες για τις λύσεις του ελάχιστου κόστους στον ενεργειακό τομέα, η ανάπτυξη θεσμών ελέγχου και ρύθμισης, η πραγματοποίηση ενεργειακών λογιστικών ελέγχων, στους τομείς της ανοικοδόμησης, της βιομηχανικής παραγωγής και των περιφερειακών ενεργειακών απολογισμών. Η εφαρμογή του προγράμματος Phare πραγματοποιήθηκε στην Σλοβακία, όπως στο σύνολο των χωρών της Κεντρικής και Ανατολικής Ευρώπης, με μεγάλη προσφυγή στη συμμετοχή επιχειρήσεων που προέρχονταν από τα κράτη μέλη της Κοινότητας.

2. Όσον αφορά τις επενδύσεις, προβλέπεται η προοδευτική συμμετοχή σε επενδύσεις στους τομείς της ενεργειακής απόδοσης και των ανανεώσιμων πηγών ενέργειας (π.χ.: γεωθερμική ενέργεια).

3-5. Όσον αφορά τις πληροφορίες που αναφέρει το Αξιότιμο Μέλος του Κοινοβουλίου, η Επιτροπή τονίζει ότι αφορούν την διαχείριση του προϋπολογισμού εκ μέρους των αρχών της Σλοβακίας των οποίων αποτελούν αποκλειστική αρμοδιότητα. Επιπλέον, επειδή η κυβέρνηση της Σλοβακίας απέσυρε την αίτηση για δάνειο Euratom, η Επιτροπή δεν είχε πλέον ανταλλαγές απόψεων με την σλοβακική κυβέρνηση σχετικά με τα ιδιαίτερα σημεία που αναφέρει το Αξιότιμο Μέλος του Κοινοβουλίου.

Για συμπληρωματικές πληροφορίες που αφορούν ειδικότερα το σχέδιο κατασκευής του πυρηνικού σταθμού της Mochovce, το Αξιότιμο Μέλος του Κοινοβουλίου μπορεί να ανατρέξει στην απάντηση που δόθηκε στην γραπτή ερώτηση Ε - 508/96 ((ΕΕ C 185, της 25.6.1996, σελ. 68. )).